OBRAZLOŽITVENI MEMORANDUM

Točka 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[1] omogoča uporabo sredstev Evropskega sklada za prilagoditev globalizaciji (ESPG) na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira.

Pravila o prispevkih iz ESPG so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2].

Italija je 5. novembra 2012 vložila vlogo EGF/2012/008 IT/De Tomaso Automobili za finančni prispevek iz ESPG zaradi odpuščanja presežnih delavcev v podjetju De Tomaso Automobili v Italiji.

Komisija je vlogo temeljito proučila in v skladu s členom 10 Uredbe (ES) št. 1927/2006 ugotovila, da so pogoji za finančni prispevek na podlagi te uredbe izpolnjeni.

POVZETEK VLOGE IN ANALIZA

Ključni podatki: ||

Referenčna št. ESPG || EGF/2012/008

Država članica || Italija

Člen 2 || (a)

Glavno podjetje || De Tomaso Automobili S.p.A.

Dobavitelji in proizvajalci v poproizvodni fazi || 0

Referenčno obdobje || 5.7.2012–28.8.2012

Datum začetka izvajanja prilagojenih storitev || 15.1.2013

Datum vloge || 5.11.2012

Odpuščeni delavci v referenčnem obdobju || 1 030

Odpuščeni delavci pred referenčnim obdobjem in po njem || 0

Upravičeni odpuščeni delavci skupaj || 1 030

Pričakovano število odpuščenih delavcev, ki bodo sodelovali v ukrepih || 1 010

Izdatki za prilagojene storitve (v EUR) || 4 987 732

Izdatki za izvajanje ESPG[3] (EUR) || 201 613

Izdatki za izvajanje ESPG (v %) || 3,89

Celotni proračun (v EUR) || 5 189 345

Prispevek ESPG (50 %) (v EUR) || 2 594 672

1. Vloga je bila pri Komisiji vložena 5. novembra 2012, z dodatnimi informacijami pa je bila dopolnjena do 5. marca 2013.

2. Vloga izpolnjuje pogoje za pridobitev pomoči iz ESPG iz člena 2(a) Uredbe (ES) št. 1927/2006 in je bila vložena v roku 10 tednov, kot je določeno v členu 5 navedene uredbe.

Povezava med odpuščanjem delavcev in velikimi strukturnimi spremembami v svetovnih trgovinskih tokovih zaradi globalizacije

3. Da bi Italija dokazala povezavo med odpuščanjem presežnih delavcev in velikimi strukturnimi spremembami v svetovnih trgovinskih tokovih, ki so posledica globalizacije, trdi, da se je proizvodnja avtomobilov v svetu v letu 2010 povečala za 22,4 % (po padcu za 9,6 % v letu 2009[4]). Skupaj je bilo v letu 2010 proizvedenih 58,3 milijona avtomobilov. EU je bila s 26-odstotnim deležem svetovne proizvodnje avtomobilov največji proizvajalec, Kitajska pa s 13,9 milijona proizvedenih enot drugi največji. Kitajska proizvodnja avtomobilov se je v letu 2010 povečala za 33,8 %, medtem ko je proizvodnja avtomobilov v Evropi narasla le za 8,3 %. V istem letu (2010) je Japonska, ki je tretja največja proizvajalka avtomobilov na svetu, proizvedla 21,1 % več avtomobilov kot leta 2009, sledile so ji Južna Koreja (+22,4 %), Brazilija (+9,8 %), Indija (+29,4 %) in ZDA (+24,4 %). Iz teh podatkov je jasno, da rast proizvodnje avtomobilov v EU precej zaostaja za njenimi glavnimi konkurentkami, to pa je privedlo do izgube tržnega deleža EU v tem sektorju.

4. Vlagateljica se nadalje sklicuje na statistične podatke o evropski proizvodnji motornih vozil[5], da bi prikazala zmanjšanje tržnega deleža EU med letoma 2004 in 2010. Tržni delež EU-27 v svetovni proizvodnji motornih vozil se je z 28,4 % leta 2004 zmanjšal na 26,3 % leta 2010. V istem obdobju se je proizvodnja osebnih avtomobilov v absolutnem smislu v EU-27 povečala za 6,7 %, svetovna proizvodnja pa je narasla za 32,2 %. To zmanjšanje tržnega deleža EU je del dolgoročnega trenda, ki ga je Komisija ugotovila že v svojih ocenah prejšnjih primerov podpore iz ESPG v avtomobilskem sektorju in je posledica sprememb v svetovnih trgovinskih tokovih (leta 2001 je delež EU-27 v svetovni avtomobilski proizvodnji še vedno znašal 33,7 %). Vse manjši delež evropskega trga v razmerju do svetovnega trga osebnih avtomobilov potrjuje tudi končno poročilo CARS 21, objavljeno 6. junija 2012[6]. Glavni vzrok za to prerazdelitev deležev na svetovnem trgu so geografski vzorci potrošnje, zlasti hitra rast azijskih trgov, ki pa proizvajalcem v EU ne prinaša velikih koristi, saj imajo tradicionalno na teh trgih slabši položaj kot drugod.

5. Do danes je bilo največ vlog za sredstva iz ESPG vloženih ravno v avtomobilskem sektorju, in sicer 16, od tega jih je bilo sedem[7] povezanih s spremembami v svetovnih trgovinskih tokovih zaradi globalizacije.

Prikaz števila odpuščenih delavcev in skladnost z merili iz člena 2(a)

6. Italija je to vlogo vložila na podlagi merila za pomoč iz člena 2(a) Uredbe (ES) št. 1927/2006, ki zahteva vsaj 500 odpuščenih delavcev v štirimesečnem obdobju v podjetju v državi članici, vključno z delavci, odpuščenimi pri njihovih dobaviteljih ali proizvajalcih v poproizvodni fazi.

7. V vlogi je navedenih 1 030 odpuščenih delavcev v podjetju De Tomaso Automobili S.p.A. v referenčnem obdobju od 5. julija 2012 do 28. avgusta 2012. Število vseh teh odpuščenih delavcev je bilo izračunano v skladu s tretjo alineo drugega odstavka člena 2 Uredbe (ES) št. 1927/2006. Komisija je prejela potrditev, zahtevano v skladu s tretjo alineo drugega odstavka člena 2, da je to dejansko število odpuščenih delavcev.

Razlaga nepredvidene narave navedenega odpuščanja delavcev

8. Italijanski organi poročajo, da je proizvajalca avtomobilov De Tomaso S.p.A. leta 1959 ustanovil inženir in dirkač Alejandro De Tomaso. Po štirih letih proizvodnje dirkalnih avtomobilov je podjetje proizvodnjo preusmerilo v športne avtomobile, v zgodnjih sedemdesetih pa je De Tomaso razvil model Pantera, ki mu je prinesel svetovno slavo in se je proizvajal dve desetletji. Pozneje je podjetje uvedlo novo proizvodno linijo (luksuzni avtomobili).

9. Leta 2009 so De Tomasovi dediči in delničarji znamko De Tomaso prenesli na podjetje Innovation in Auto industry S.p.A. (IAI S.p.A.). Po tem dogovoru je podjetje IAI spremenilo svoje ime v De Tomaso Automobili S.p.A. Novo podjetje De Tomaso je kupilo del podjetja Pininfarina S.p.A (podjetje, ki deluje predvsem na področjih industrijskega oblikovanja in trajnostne mobilnosti), 900 nekdanjih delavcev podjetja Pininfarina pa se je pridružilo uslužbencem podjetja De Tomaso, in sicer kot del načrta za proizvodnjo avtomobilov z aluminijasto karoserijo in inovativno tehnologijo.

10. Leta 2011 je podjetje De Tomaso Automobili SpA na avtomobilskem sejmu v Ženevi predstavilo svoje novo vozilo, De Tomaso Deauville 2011.

11. Po poročanju medijev[8] trga luksuznih visokozmogljivih avtomobilov sicer ni tako prizadel upad rasti kot proizvajalce avtomobilov za množični trg, vendar nobeden od njiju ne raste v skladu s pričakovanju iz leta 2011.

12. Šibka rast skupaj s splošnimi težavami, s katerimi se srečuje avtomobilski sektor, ter omejevanjem kreditiranja, ki je sledilo gospodarski in finančni krizi, so še dodatno obremenili podjetje, ki ni moglo najti donosne rešitve in je zato aprila 2012 začelo likvidacijski postopek. Julija 2012 sta sodišči v Livornu in Torinu podjetje razglasili za plačilno nesposobno.

Opredelitev podjetij, ki odpuščajo, in delavcev, za katere je predvidena pomoč

13. Vloga se nanaša na 1 030 presežnih delavcev v podjetju De Tomaso Automobili S.p.A, od katerih naj bi jih 1 010 sodelovalo v ukrepih.

14. Razčlenitev delavcev, ki naj bi sodelovali v ukrepih:

Kategorija || Število || Odstotek

Moški || 890 || 88,12

Ženske || 120 || 11,88

Državljani EU || 978 || 96,83

Državljani nečlanic EU || 32 || 3,17

Stari od 15 do 24 let || 0 || 0,00

Stari od 25 do 54 let || 898 || 88,91

Stari od 55 do 64 let || 112 || 11,09

Starejši od 64 let || 0 || 0,00

15. Med temi je sedem delavcev z dolgotrajnimi zdravstvenimi težavami ali invalidnostjo.

16. Razčlenitev po poklicnih kategorijah:

Kategorija || Število || Odstotek

Tehniki in drugi strokovni sodelavci || 8 || 0,79

Uradniki || 48 || 4,75

Delavci na področju obrti in povezanih dejavnosti || 11 || 1,09

Upravljavci strojev in naprav, industrijski izdelovalci in sestavljavci || 943 || 93,37

17. Italija je v skladu s členom 7 Uredbe (ES) št. 1927/2006 potrdila, da je upoštevala politiko enakosti spolov ter politiko nediskriminacije ter da ju bo v različnih fazah izvajanja in še zlasti pri dostopu do ESPG še naprej uporabljala.

Opis zadevnega območja ter njegovih organov in zainteresiranih strani

18. Odpuščanje presežnih delavcev je prizadelo deželi Piemont in Toskano (raven NUTS 2), zlasti pokrajini Torino in Livorno (raven NUTS 3), kjer je imelo podjetje De Tomaso Automobili S.p.A. proizvodne obrate.

19. Gospodarska dejavnost v osmih pokrajinah dežele Piemont je raznolika, vendar je večinoma vezana na proizvodnjo avtomobilov (npr. skupina Fiat) ali tekstilno industrijo. Leta 2009 se je regionalni BDP v deželi Piemont zmanjšal za 3,9 %, predvsem zaradi učinka gospodarske in finančne krize na avtomobilsko industrijo in z njo povezane sektorje. Dodana vrednost v proizvodnem sektorju se je namreč znižala za skoraj 17 %. Leta 2010 se je začela faza oživljanja rasti (+2 %), ki je bila leta 2011 skoraj prekinjena (+0,7 %). Leta 2012 je bilo v Piemontu dejavnih 415 219 podjetij, kar predstavlja skoraj 8 % vseh podjetij v Italiji. Večina teh podjetij se ukvarja s trgovino na debelo in na drobno (24,5 %), sledijo podjetja, ki se ukvarjajo z gradbeništvom (17,2 %), kmetijstvom, gozdarstvom in ribolovom (14,5 %) ter proizvodnjo (9,9 %).

20. Leta 2009 se je BDP v Toskani znižal, vendar manj kot v Piemontu (–2 %), predvsem zaradi dobrih rezultatov v storitvenem sektorju, ki prevladuje v regionalnem gospodarstvu. Leta 2012 je bilo v Toskani dejavnih 365 629 podjetij, kar predstavlja skoraj 7 % vseh podjetij v Italiji. Porazdelitev podjetij po sektorjih je zelo podobna tisti v Piemontu: trgovina na debelo in na drobno (25,4 %), gradbeništvo (17,2 %), kmetijstvo, gozdarstvo in ribolov (13,3 %) ter proizvodnja (11,5 %).

21. Glavni deležniki so deželi Piemont in Toskana, javni organi v Torinu in Livornu (NUTS 3), zlasti lokalni upravni organi v Torinu in Grugliascu, predstavniki delodajalcev Confindustria Livorno in SIT ter naslednji sindikati: Confederazione Italiana del lavoro (CISL) in FIM CISL; Confederazione Generale Italiana del Lavoro (CGIL) in FIOM CGIL; Unione Italiana del Lavoro (UIL) in UILM UIL; ter FISMIC, Sindacato autonomo metalmeccanici e industrie colegate.

Pričakovani vpliv odpuščanja delavcev na lokalno, regionalno ali državno zaposlenost

22. V Piemontu je leta 2008 CIG[9] izplačal približni 36 milijonov ur, leta 2011 pa se je število ur, ki jih je izplačal CIG, početverilo in doseglo 146 milijonov ur. V Toskani se je v letu 2010 število ur v primerjavi z letom 2008 povečalo za 58,8 %, v letu 2011 pa se je v primerjavi s predhodnim letom zmanjšalo za 12 %. Kljub temu upadu je CIG leta 2011 izplačal 48 milijonov ur.

23. Z odpustitvijo 1 030 delavcev v podjetju De Tomaso Automobili S.p.A., ki jih zajema ta vloga in ki jim je bilo odobreno nadomestilo CIG straordinaria zaradi ustavitve dejavnosti po stečaju, se bodo razmere na območjih, ki jih je prizadelo odpuščanje delavcev, še dodatno poslabšale.

Usklajeni sveženj prilagojenih storitev, ki jih je treba financirati, in razčlenitev predvidenih stroškov zanj, vključno z njegovim dopolnjevanjem z ukrepi, financiranimi iz strukturnih skladov

24. Vsi naslednji ukrepi iz usklajenega svežnja prilagojenih storitev so namenjeni za ponovno vključitev presežnih delavcev na trg dela.

– Poklicno svetovanje, iskanje nove zaposlitve in pomoč pri iskanju zaposlitve Ta prvi ukrep za vse udeležence vključuje informacije o razpoložljivih storitvah in programih usposabljanja, profiliranje ter ugotavljanje znanja in spretnosti delavcev, pripravo posameznega projekta in akcijskega načrta ter pomoč pri iskanju zaposlitve, vključno z informacijami o razpoložljivih delovnih mestih, aktivnim pregledovanjem lokalnih in regionalnih zaposlitvenih možnosti in posredovanjem dela.

– Usposabljanje, prekvalifikacije in poklicno usposabljanje To vključuje priznavanje preteklih izkušenj (tj. oceno preteklih izkušenj in znanja vsakega posameznega delavca ter določitev področij, na katerih je potrebno dodatno usposabljanje) ter različne poti usposabljanja, ki so lahko del regionalnega kataloga programov usposabljanja ali priložnostna usposabljanja, organizirana glede na potrebe delavcev. Delavec prejme bon za usposabljanje kot plačilno sredstvo za ustrezno usposabljanje. Ta ukrep predvideva tudi dogovore s podjetji, ki želijo zaposliti nekdanje uslužbence podjetja De Tomaso, tako da podjetje, ki delavca zaposli, prejme prispevek za usposabljanje na delovnem mestu do višine 1 500 EUR, če delavca ponovno zaposli za nedoločen čas ali določen čas vsaj 12 mesecev.

– Spremljevalni ukrepi pri ustanavljanju podjetja Zagotovljene bodo posamezne spremljevalne dejavnosti za delavce, ki želijo ustanoviti lastno podjetje, kot so opredelitev poslovnih zamisli, priprava poslovnega načrta, zbiranje sredstev itd.

– Prispevek za ustanovitev podjetja Delavci, ki bodo ustanovili lastno podjetje, bodo prejeli prispevek v višini 5 000 EUR za kritje ustanovitvenih stroškov.

– Spodbuda za zaposlitev Podjetje, ki za nedoločen čas ponovno zaposli nekdanjega delavca podjetja De Tomaso, bo prejelo znesek v višini do 6 300 EUR. Ob zaposlitvi invalidnega delavca ali delavca, ki vzdržuje invalidno osebo, se spodbuda za zaposlitev poviša za 1 350 EUR, vendar pa ta spodbuda v nobenem primeru ne sme presegati najvišjega zneska 6 300 EUR. Prispevek bo v skladu s pravili in postopki v zadevni deželi odobren na zahtevo podjetja po zaključenem postopku zaposlitve.

– Nadomestilo za iskanje zaposlitve Delavci, ki sodelujejo v ukrepih, sofinanciranih iz ESPG, bodo prejeli nadomestilo za iskanje zaposlitve, ki se izračuna glede na število ur dejanskega aktivnega sodelovanja v ukrepih. Povprečno sodelovanje na delavca je ocenjeno na 86 ur.

– Prispevki za posebne stroške Vključujejo dve vrsti prispevkov: (1) prispevek za negovalce vzdrževanih oseb: delavci z vzdrževanimi osebami (otroci, starejši ali invalidi) bi lahko prejeli nadomestilo v višini največ 1 000 EUR za njihove stroške za negovalce vzdrževanih oseb, pogoj pa je udeležba v ukrepih. Namen tega ukrepa je pokritje dodatnih stroškov, ki jih imajo delavci z vzdrževanjem, da se bodo lahko udeležili usposabljanja ali drugih ukrepov. (2) Prispevek za potne stroške: delavcem, ki sodelujejo pri ukrepih, bodo povrnjeni potni stroški za prevoz iz kraja prebivanja v mesto, kjer se izvajajo ukrepi, in sicer do višine največ 1 000 EUR.

25. Izdatki za izvajanje ESPG, ki so vključeni v vlogo v skladu s členom 3 Uredbe (ES) št. 1927/2006, zajemajo pripravo, upravljanje in nadzor ter širjenje informacij in obveščanje javnosti.

26. Prilagojene storitve, ki so jih predstavili italijanski organi, so dejavni ukrepi na trgu dela v okviru upravičenih ukrepov iz člena 3 Uredbe (ES) št. 1927/2006. Italijanski organi ocenjujejo, da skupni stroški znašajo 5 189 345 EUR, od tega izdatki za prilagojene storitve 4 987 732 EUR, izdatki za izvajanje ESPG pa 201 613 EUR (tj. 3,89 % celotnega zneska). Skupni zaprošeni prispevek iz ESPG je 2 594 672 EUR (50 % skupnih stroškov).

Ukrepi || Predvideno število delavcev, ki bodo prejeli pomoč || Predvideni stroški na delavca, ki bo prejel pomoč (v EUR) (*) || Skupni stroški (ESPG in nacionalno sofinanciranje) (v EUR) (**)

Prilagojene storitve (prvi odstavek člena 3 Uredbe (ES) št. 1927/2006)

Poklicno svetovanje, iskanje nove zaposlitve in pomoč pri iskanju zaposlitve (Orientamento professionale, outplacement e assistenza alla ricerca attiva) || 1 010 || 1 351 || 1 364 975

Usposabljanje, prekvalifikacije in poklicno usposabljanje (Attività di formazione e riqualificazione) || 1 010 || 1 565 || 1 580 500

Spremljevalni ukrepi pri ustanavljanju podjetja (Promozione dell'auto-imprenditorialità) || 20 || 3 000 || 60 000

Prispevek za ustanovitev podjetja (Contributo all'auto-imprenditorialità) || 20 || 5 000 || 100 000

Spodbuda za zaposlitev (Contributo per l'assunzione dei lavoratori svantaggiati) || 200 || 4 500 || 900 000

Nadomestilo za iskanje zaposlitve (Indemnità per la ricerca attiva) || 1 010 || 811 || 819 257

Prispevki za posebne stroške (Voucher integrativo e voucher di conciliazione) || 135 || 1 207 || 163 000

Vmesni seštevek prilagojenih storitev || || 4 987 732

Izdatki za izvajanje ESPG (tretji odstavek člena 3 Uredbe (ES) št. 1927/2006)

Priprava || || 18 064

Upravljanje || || 95 786

Širjenje informacij in obveščanje javnosti || || 27 329

Nadzorne dejavnosti || || 60 434

Vmesni seštevek izdatkov za izvajanje ESPG || || 201 613

Skupni predvideni stroški || || 5 189 345

Prispevek iz ESPG (50 % skupnih stroškov) || || 2 594 672

(*) Da bi se izognili decimalkam, so bili ocenjeni stroški na delavca zaokroženi. Vendar ta zaokrožitev ne vpliva na celotne stroške vsakega ukrepa, ki ostanejo taki, kot so navedeni v vlogi, ki jo je predložila Italija.

(**) Seštevki se zaradi zaokroževanja ne ujemajo.

27. Italija potrjuje, da navedeni ukrepi dopolnjujejo ukrepe, financirane iz strukturnih skladov, in da bo vsakršno dvojno financiranje preprečeno.

Datum začetka ali predvidenega začetka izvajanja prilagojenih storitev za prizadete delavce

28. Italija je prilagojene storitve za prizadete delavce, vključene v usklajeni sveženj, predlagan za sofinanciranje iz ESPG, začela izvajati 15. januarja 2013. Ta datum je zato začetek obdobja upravičenosti za katero koli pomoč, ki bi se lahko dodelila iz ESPG.

Postopki za posvetovanje s socialnimi partnerji

29. Socialni partnerji, ki sodelujejo pri kriznem upravljanju podjetja De Tomaso S.p.A., so sodelovali tudi pri oblikovanju usklajenega svežnja ukrepov. Usmerjevalni odbor, sestavljen iz predstavnika regionalnih organov, sindikatov in RSU[10], bo zagotovil spremljanje ukrepov, ki se sofinancirajo iz ESPG.

30. Italijanski organi so potrdili, da so bile zahteve nacionalne zakonodaje in zakonodaje EU o kolektivnem odpuščanju upoštevane.

Informacije o ukrepih, ki so obvezni v skladu z nacionalno zakonodajo ali kolektivnimi pogodbami

31. Kar zadeva merila iz člena 6 Uredbe (ES) št. 1927/2006, so italijanski organi v svoji vlogi:

· potrdili, da finančni prispevek iz ESPG ne nadomešča ukrepov, za katere so v skladu z nacionalno zakonodajo ali kolektivnimi pogodbami odgovorna podjetja;

· pokazali, da ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev;

· potrdili, da navedeni upravičeni ukrepi niso financirani iz drugih finančnih instrumentov EU.

Sistemi upravljanja in nadzora

32. Italija je Komisijo obvestila, da bo finančni prispevek upravljala, kot sledi: Ministerio del lavoro e delle politiche sociali – Direzione Generale per le Politiche attive e Passive del lavoro (MLPS – DG PAPL) je organ za upravljanje, potrjevanje in revizijo (MLPS – DG PAPL Ufficio A kot organ za upravljanje; MLPS – DG PAPL Ufficio B kot organ za potrjevanje in MLPS – DG PAPL Ufficio C kot organ za revizijo). Posredniški telesi za organ upravljanja bosta deželi Piemont in Toskana.

Financiranje

33. Na podlagi vloge Italije je predlagani prispevek iz ESPG za usklajeni sveženj prilagojenih storitev (vključno z izdatki za izvajanje ESPG) 2 594 672 EUR, kar je 50 % skupnih stroškov. Dodelitev sredstev iz Sklada, ki jo predlaga Komisija, temelji na informacijah, ki jih je predložila Italija.

34. Ob upoštevanju največjega možnega zneska finančnega prispevka iz ESPG v skladu s členom 10(1) Uredbe (ES) št. 1927/2006 in možnosti za prerazporeditev odobrenih sredstev Komisija predlaga uporabo sredstev ESPG v celotnem zgoraj navedenem znesku, ki se dodeli v okviru razdelka 1a finančnega okvira.

35. Po dodelitvi predlaganega zneska finančnega prispevka bo v skladu s členom 12(6) Uredbe (ES) št. 1927/2006 za dodelitve v zadnjih štirih mesecih leta ostalo na voljo več kot 25 % največjega letnega zneska, namenjenega ESPG.

36. Komisija s tem predlogom za uporabo sredstev ESPG začenja poenostavljeni postopek tristranskih pogovorov v skladu s točko 28 Medinstitucionalnega sporazuma z dne 17. maja 2006, da bi se doseglo soglasje obeh vej proračunskega organa glede potrebe po uporabi sredstev ESPG in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga za uporabo sredstev, da o svojih namerah obvesti drugo vejo in Komisijo. V primeru nestrinjanja ene od obeh vej proračunskega organa bo sklican uradni tristranski sestanek.

37. Komisija ločeno pripravi zahtevek za prerazporeditev za vnos posebnih odobritev za prevzem obveznosti v proračun za leto 2013 v skladu s točko 28 Medinstitucionalnega sporazuma z dne 17. maja 2006.

Vir odobritev plačil

38. Odobritve iz proračunske vrstice ESPG proračuna za leto 2013 se bodo uporabile za kritje zneska 2 594 672 EUR, potrebnega za to vlogo.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2012/008 IT/De Tomaso Automobili, Italija)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[11], zlasti točke 28 tega sporazuma,

ob upoštevanju Uredbe (ES) št. 1927/2006 Evropskega Parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[12], zlasti člena 12(3) Uredbe,

ob upoštevanju predloga Evropske komisije[13],

ob upoštevanju naslednjega:

(1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, odpuščenim zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela.

(2) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje 500 milijonov EUR.

(3) Italija je vlogo za uporabo sredstev ESPG v zvezi z odpuščanjem presežnih delavcev v podjetju De Tomaso Automobili S.p.A. vložila 5. novembra 2012, do 5. marca 2013 pa jo je dopolnila z dodatnimi informacijami. Vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska v višini 2 594 672 EUR.

(4) Zato bi bilo treba uporabiti sredstva ESPG, da se zagotovi finančni prispevek za vlogo, ki jo je vložila Italija –

SPREJELA NASLEDNJI SKLEP:

Člen 1

V okviru splošnega proračuna Evropske unije za proračunsko leto 2013 se iz Evropskega sklada za prilagoditev globalizaciji (ESPG) uporabi vsota 2 594 672 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije.

V Bruslju,

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] V skladu s tretjim odstavkom člena 3 Uredbe (ES) št. 1927/2006.

[4] Mednarodna organizacija proizvajalcev motornih vozil (OICA), www.oica.net.

[5] Evropsko združenje proizvajalcev avtomobilov (ACEA),www.acea.be.

[6] http://ec.europa.eu/enterprise/sectors/automotive/files/cars-21-final-report-2012_en.pdf.

[7] EGF/2012/008 De Tomaso (predmet tega predloga sklepa) ter EGF/2007/001 dobavitelji PSA. COM(2007) 415, EGF/2007/010 Lisboa Alentejo. COM(2008) 94, EGF/2008/002 Delphi. COM(2008) 547, EGF/2008/004 Castilla y León Aragón. COM(2009) 150, EGF/2009/013 Karmann. COM(2010) 007 in EGF/2012/005 Saab. COM(2012) 622.

[8] http://www.examiner.com/article/global-luxury-car-crisis http://www.spiegel.de/international/business/crisis-hits-carmakers-daimler-and-porsche-cut-expectations-for-2013-a-857183.html. http://www.bloomberg.com/news/2012-09-27/ferrari-to-lamborghini-can-t-outrun-crisis-as-sales-slow.html. http://images.forbes.com/forbesinsights/StudyPDFs/automotive-outlook_report.pdf.

[9] CIG je shema na podlagi italijanskega prava. Zajema finančno nadomestilo, ki ga Istituto Nazionale della Previdenza Sociale-INPS (nacionalni inštitut za socialno varnost) izplača delavcem, ki jim začasno ni treba delati ali delajo s krajšim delovnim časom.

[10] Rappresentanza Sindacale Unitaria (RSU) je organ za zastopanje interesov delavcev, ki obstaja pri vsakem javnem in zasebnem delodajalcu. RSU sestavljajo najmanj tri osebe, ki jih izvolijo vsi delavci (ne glede na to, ali so člani sindikatov ali ne).

[11] UL C 139, 14.6.2006, str. 1.

[12] UL L 406, 30.12.2006, str. 1.

[13] UL C […], […], str. […].